Coincidint amb el segon aniversari de l’1 d’Octubre, la Ser ha entrevistat aquest dilluns a la nit el que va ser el gran gestor del 155 durant els mesos en què Catalunya va estar completament intervinguda. És Roberto Bermúdez de Castro, que aleshores era el secretari d’Estat de les administracions territorials del govern de Mariano Rajoy.

Després de mesos de silenci un cop va deixar la política, ha fet diverses declaracions sobre el que va passar dos anys enrere. Ha dit, per exemple, que el govern espanyol va planificar com aplicaria la suspensió de l’autonomia gairebé un any abans de fer-ho. Segons Bermúdez de Castro, hi havia neguit i molts dubtes sobre com es faria.

Quan vam començar a treballar amb el 155, va ser al mes de febrer, i el servei jurídic de l’Estat hi posava les bases de les nostres idees. Ho vam treballar en un llibre que estava en blanc, ningú sabia com aplicar el 155

Un dels elements més discutits a Espanya sobre aquell 155 va ser la no-intervenció de TV3. Bermúdez de Castro defensa que es fes així, i llançava una advertència.

TV3 depèn del Parlament, no del Govern. El 155 afecta el Govern. Què volia la gent, que portéssim a negre a TV3? Si l’haguéssim portat a negre hauríem tingut un problema internacional bastant gros

Sobre el mateix dia 1, el que va ser l’home de confiança de Rajoy per aplicar el 155 a Catalunya deixa entreveure que la Moncloa no va dissenyar l’operatiu que va acabar amb un miler de ferits en mans de la policia espanyola.

La setmana prèvia a l’1-O va ser una voràgine

Un futur 155

Bermúdez de Castro també ha parlat de l’actualitat més immediata. Considera molt greu el cas dels CDRs acusats de preparar unes suposades accions terroristes, però diu que no el sorprèn i acusa mitjans catalans.

Hi ha un sector de la premsa, que està subvencionada, escalfant el personal. Els polítics que estan governant Catalunya estan alimentant la bèstia i serà difícil de pararr

I creu que ara mateix no hi ha motius per a un nou 155, però que la cosa canviarà les properes setmanes.

Estan marcades les línies de joc del pròxim 155. És una mica aviat per aplicar el 155, no hi ha cap fet legislatiu que porti a l’aplicació d’un 155. Quan surti la sentència, com és Torra, segur que s’haurà d’aplicar

Bermúdez de Castro va deixar la política tan bon punt va acabar la suspensió de l’autonomia, quan el Parlament va investir Quim Torra president. Fa un any que fa d’adjunt del president de la Lliga de Futbol, Javier Tebas.